Islamabad 19. októbra (TASR) - Pakistanský prezident Parvíz Mušarráf rozhodol o odložení popravy britského občana, odsúdeného za vraždu pakistanského taxikára v roku 1988. Poprava bola odložená o dva mesiace, informovali dnes väzenské úrady v Pakistane.
Mirzu Tahira Hussaina zatkli krátko po vražde taxikára Džamšeda Chána a odsúdili ho na najvyšší trest. V cele smrti čaká na popravu už 18 rokov. Samotná exekúcia bola niekoľkokrát odložená vzhľadom na protesty Veľkej Británie. Posledný termín bol stanovený na 1. novembra. Práve v tomto čase budú na návšteve Pakistanu následník britského trónu princ Charles a jeho manželka Camilla.
"Dostali sme nariadenie o odložení popravy do 31. decembra 2006," uviedli predstavitelia väznice v Rávalpindí, kde 36-ročný Hussain čaká na popravu. "Informovali sme ho o tom a je šťastný."
Vedenie väznice dostalo písomný príkaz priamo od prezidenta Mušarráfa. Odloženie popravy poskytne viac času na dosiahnutie dohody medzi Londýnom a Islamabadom.